UPRS Sklep I U 1077/2019-7
Sodna praksa Upravnega sodišča, 2019-07-02

nadzor nad prirejanjem iger na srečo - omejitev dostopa do spletne strani - primernost in sorazmernost ukrepa

Ker dejstva in dokazi, ki jih je navedel oziroma predložil predlagatelj, omogočajo odreditev predlagane omejitve dostopa do spletnih strani na podlagi prvega odstavka 107.a člena ZIS, nasprotna stranka pa ni navedla dejstev oziroma dokazov, ki bi temu nasprotovali, je sodišče predlogu predlagatelja ugodilo.

Predlogu se ugodi tako, da se nasprotni stranki A., odredi:

I. da mora v petih dneh po pravnomočnosti tega sklepa omejiti dostop do spletne strani ..., in sicer s preusmeritvijo na drugo spletno stran na način, da se na DNS strežnikih, ki jih ima ponudnik storitev informacijske družbe v lasti ali v upravljanju, onemogoči pretvorba tekstovnega spletnega naslova ... v pravi IP naslov tako, da vrne IP naslov spletne strani ... ter

II. da mora v roku osmih dni po omejitvi dostopa do spletnih strani Posebnemu davčnemu uradu poslati poročilo o izvedbi naloženega ukrepa z navedbo imen in IP naslovov DNS strežnikov, na katerih je ponudnik izvršil naloženi ukrep preusmeritve.

1. Predlagatelj omejitev dostopa do spletnih strani utemeljuje, da je v okviru postopka nadzora prirejanja iger na srečo po internetu oziroma drugih telekomunikacijskih sredstvih ugotovil, da družba B., v Republiki Sloveniji še vedno prireja igre na srečo brez dovoljenja oziroma koncesije Vlade RS, na spletnem naslovu ... Družbi je bila izdana odločba o prepovedi prirejanja iger na srečo, ki je izvršljiva in pravnomočna. Družba kot zavezanka te odločbe ni izvršila, čeprav bi jo lahko na različne načine. Predlagatelj zato predlaga ukrep omejitve, kot ga opredeljuje Zakon o igrah na srečo (ZIS). Ob upoštevanju načela sorazmernosti predlaga, naj sodišče nasprotni stranki odredi, naj v naslednjem dnevu po prejemu odločbe omeji dostop do navedene spletne strani na način, ki je zanjo najmanj obremenjujoč in ima najmanj stranskih učinkov, to je s preprečitvijo pretvorbe tekstovnega spletnega naslova v IP naslov na DNS strežnikih, ki jih ima v lasti ali v upravljanju, in s preusmeritvijo na IP naslov spletne strani ..., na kateri je objavljena informacija o preusmeritvi in razlogih zanjo. Hkrati predlaga, naj sodišče nasprotni stranki odredi, da mora po omejitvi dostopa do spletne strani Posebnemu davčnemu uradu poslati poročilo o izvedbi naloženega ukrepa.

2. Nasprotna stranka v odgovoru na predlog omejitvi po vsebini ni nasprotovala, je pa sodišču predlagala, naj v skladu z načelom sorazmernosti spremeni rok izvršitve na pet dni po pravnomočnosti sklepa, saj krajši rok zaradi objektivnih težav pri izvršitvi omejitve ni v skladu z načelom sorazmernosti.

4. Po 107.a členu ZIS lahko sodišče, če zavezanec iz odločbe o prepovedi prirejanja iger na srečo te prepovedi ne izvrši, na predlog nadzornega organa ponudniku storitev informacijske družbe odredi omejitev dostopa do spletnih strani, preko katerih se prirejajo spletne igre na srečo brez koncesije vlade (prvi in drugi odstavek). V predlogu mora biti ob upoštevanju načela sorazmernosti in v okviru tehničnih možnosti določen obseg omejitve in način njene izvršitve (tretji odstavek). Omejitev dostopa do spletnih strani se lahko izvrši le v obsegu, ki je nujno potreben za izvršitev odločbe o prepovedi prirejanja igre na srečo, in na način, ki je najmanj obremenjujoč za ponudnika storitev informacijske družbe (četrti odstavek).

5. V zadevi ni sporno - saj nasprotna stranka temu ne ugovarja -, da navedena družba prek spletne strani ... v Republiki Sloveniji omogoča igre na srečo, kljub temu, da je bilo to s pravnomočno odločbo prepovedano. Predlagatelj je predlog oprl še na svojo ugotovitev dejstev v postopku nadzora prirejanja iger na srečo po internetu oziroma drugih telekomunikacijskih sredstvih, da namreč zavezanec odločbe o prepovedi prirejanja iger na srečo ne izvrši. Ta dejstva pa pomenijo dejansko podlago, ki po prej navedenih določbah prvega odstavka 107.a člena ZIS sodišču dopušča, da nasprotni stranki odredi omejitev dostopa do spletnih strani, preko katerih se prirejajo spletne igre na srečo brez koncesije vlade. Tem navedbam nasprotna stranka ne ugovarja, niti ne navaja, da ne bi bila ponudnik storitev informacijske družbe.

6. Po presoji sodišča sta v predlogu predlagana obseg omejitve dostopa do spletne strani in način izvršitve utemeljena tudi ob upoštevanju načela sorazmernosti in tehničnih možnosti, saj imata ustrezno podlago v okoliščinah, ki jih ZIS določa v prej navedeni določbi (da je predlagani obseg nujno potreben in da je način izvršitve za nasprotno stranko kot ponudnika storitev informacijske družbe najmanj obremenjujoč in z najmanj stranskimi učinki). Tudi tem ocenam nasprotna stranka ne ugovarja oziroma ne zatrjuje, da ukrepa tehnično ne bi mogla izvesti ali da bi drug ukrep omejitve dostopa do spletnih strani - z bistveno podobnimi predvidenimi učinki - bil zanjo manj obremenjujoč ali z manj stranskimi učinki.

7. Ker torej dejstva in dokazi, ki jih je navedel oziroma predložil predlagatelj, omogočajo odreditev predlagane omejitve dostopa do spletnih strani na podlagi prvega odstavka 107.a člena ZIS, nasprotna stranka pa ni navedla dejstev oziroma dokazov, ki bi temu nasprotovali, je sodišče predlogu predlagatelja ugodilo.

8. Ker pritožba iz petega odstavka 107.a člena ZIS ni urejena kot nesuspenzivno pravno sredstvo, je v predlogu navedeni izpolnitveni rok, v tem pogledu ustrezen. Vendar pa nasprotna stranka ugovarja, da je izvršitev odredbe s predlaganim rokom „naslednji dan po prejemu sklepa“ lahko otežena zaradi aktivacije različnih služb pri izvršitvi ukrepa in zaradi načina ugotavljanja in potrjevanja dejstva pravnomočnosti, ki je (lahko) za nazaj in v tem ji sodišče pritrjuje. Zato je sodišče, upoštevajoč, da se omejitev dostopa do spletnih strani lahko izvrši le na način, ki je najmanj obremenjujoč za ponudnika storitev informacijske družbe (četrti odstavek 107.a člena ZIS), sledilo predlogu nasprotne stranke in je kot izpolnitveni rok določilo rok pet delovnih dni po pravnomočnosti sklepa. Predlagatelj pa roka „naslednji dan po prejemu sklepa“ tudi ni utemeljil z razlogi za takšno nujnost izvršitve ukrepa. S takim načinom določitve roka sodišče sledi odločitvam, ki ju je sprejelo že v zadevah I U 852/2019 in I U 403/2019.

9. Sodišče je sledilo predlogu tudi v delu, da se nasprotni stranki odredi, da mora predlagatelju poslati poročilo o izvršenem ukrepu, saj je štelo, da gre za nujno informacijo, ki mora biti predlagatelju zagotovljena zaradi izvajanja nadzora v skladu z določbami ZIS.

Zakon o igrah na srečo (1995) - ZIS  - člen 107.a

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.